Zemeringas

Zemeringas – kurortas ir turistų lankoma vieta, esanti prie pietinės Žemutinės Austrijos sienos ties Štirija, Noinkircheno apylinkėje.

Geografija 

Zemeringo vietovė įsikūrusi aukščiausiame Zemeringo perėjos taške prie Zemeringo greitkelio (S 6), kuris nuo 2004 metų tuneliu kerta perėją ir gyvenvietę. Netoli šio greitkelio praeina dar viena automagistralė bei Pietų geležinkelis. Pagrindinė vietovė yra 950 metrų virš jūros lygio. Zemeringas yra Centrinių Austrijos Alpių masyve, kuris Rakso Alpių grupę šiaurėje skiria nuo Vekselio kalnagūbrio pietuose. Zemeringas – tarsi natūrali siena tarp Žemutinė Austrijos ir Štirijos.

Pavadinimo kilmė 
VI m. e. amžiuje į Zemeringą atsikraustę slavai suteikė vietovei savo vardą – „Semmerick“, kas tikriausiai reiškė „niūrus, nesvetingas, atšiaurus“, tuo pačiu siejama su kitu pietų slavų žodžiui „Smrk“ (eglė).

Politika 
Gyvenvietės seniūnas yra Horstas Šriotneris. Austrijos Liaudies partija turėjo 11 mandatų ir 426 balsus (74,22 %) per paskutinius rinkimus 2005 metais. Austrijos Socialdemokratų partija gavo 3 mandatus už 109 balsus (18,99 %). Su 39 balsais (6,79 %) Austrijos Laisvųjų partija užėmė trečią vietą rinkimuose ir gavo vieną mandatą gyvenvietės valdyboje.

Turizmas ir ekonomika 
Nuo XIX amžiaus vietovė yra mėgstama Vienos „išskirtinės publikos“ vasaros atostogų vieta. Ekstravagantiško kurorto vilose lankydavosi ne tik dvarininkija (Habsburgų dinastijos imperatorius Karolis I čia dažnai su savo sūnumi Oto (1912 -) praleisdavo atostogas), bet ir menininkai, architektai (Oskaras Kokoška, Adolfas Losas, Petras Altenbergeris, Karolis Krausas). Garsūs viešbučiai, tokie kaip Suedbahnhotel (Pietų Geležinkelio viešbutis, statytas 1882 m.) arba Panhans (statytas 1882 m.), bei Kurhauzas Zemeringas (statytas 1909 m.), yra iki šiol turistų lankomi.

Vietovė ypač suklestėjo tiesiant Pietų geležinkelį, kuris buvo atidarytas 1854 m. Zemeringas yra nutolęs nuo Vienos 90 km, traukiniu pasiekamas per pusantros valandos.

Pagal kurorto pobūdį buvo stengiamasi užimti iškylautojus. 1899 m. buvo suorganizuotos Zemeringo kalnų lenktynės, kuriose dalyvavo motociklai ir automobiliai (trasos ilgis 10 km). Lenktynės buvo organizuojamos kasmet iki 1933 m. Garsūs nugalėtojai buvo Rudolfas Karačiola ir Hansas Štukas. Šiandien Zemeringas – mėgstama varžybų senoviškais automobiliais bei motociklais vieta.

1920 ir 1930 m. vyko keletas aukšto lygio šachmatų turnyrų, kuriuose dalyvavo garsūs pasaulio šachmatų meistrai Aleksandras Aliochinas ir Chosė Raulis Kapablanka, Vera Menčika ir čempionai Paulis Keres, Jefimas Bogoliubovas bei Rudolfas Špilmanas.

XXI amžiaus pradžioje Zemeringas yra žiemos sporto vieta. Hirškogelyje (Elnio kalno viršūnė) veikia slidininkų keltuvai. Be to, ant šio kalno vyksta pasaulio taurės slidinėjimo varžybos.

Vasarą Stebuklakalnyje naudojami liftai Zemeringo kalnų dviračių sporto parkui, kuris buvo įrengtas 2006 m. Downhill ir Freeride stiliaus dviračių sportui. Liftai veikia liepos – spalio mėnesiais. Kalnų dviračių sporto parke esama keletas trasų su įvairaus sunkumo pakopomis (šeimyninė, laisvo stiliaus ir kalvota). Be to tais pačiais metais vyko pirmosios 24 valandų Downhill lenktynės.

Vasarą Pietų geležinkelio viešbutyje vyksta Reichenau teatro festivalis. 2007 m. didelio pasisekimo sulaukė Izraelio autoriaus Jošusos Sobolio pjesė „Alma“ apie muzikos, meno, literatūros mūzą Almą Maler – Verfel (garsaus kompozitoriaus Gustavo Malerio ir poeto Franco Verfelio žmona, bei dailininko Oskaro Kokoškos ir architekto Valterio Gropijaus gyvenimo palydovė). Alma Maler – Verfel turėjo vilą Zemeringe ir jos dukra Ana Maler, vienos viešnagės Kurhauze metu susižadėjo su savo būsimu vyru Pauliumi Colnajumi.

Turizmas Zemeringui tiek žiemą, tiek vasarą yra svarbus ekonominis faktorius (apie 160 000 nakvynių per metus).

Didėjant Šiaurės – Pietų transportui vietovė turi daug naudos. Vis didėjantis prekių transportas greitkeliu paskatino Zemeringo tunelio suplanavimą ir jo įrengimą 2004 metais.

Žymios vietos 
Zemeringo geležinkelį 1998 m. UNESCO įtraukė į pasaulio paveldo sąrašą. Skulptorius Francas Šiontaleris buvo pirmasis statytojas, kuris suformavo Zemeringo vilų architektūrą.

Nuorodos 
 Istorija 
 Istorija 
 Auto – moto lenktynės
 Pasaulio slidinėjimo varžybos
 Zemeringo seniūnijos duomenys
 Zemeringo vaizdai 
 Auto-moto lenktynių video įrašai
 Kalnų dviračių parkas Stebuklakalnyje (G. Šarma)

Austrijos miestai
Austrijos kurortai